Nordea om dansk økonomi: "Alt for stort overskud"

Generelt Eksklusivt for kunder

Danmark har så enorme milliardoverskud på betalingsbalancen, at det er ved at blive et problem.



Det vurderer Nordea i kølvandet på nye tal for dansk økonomi.



Alene i august landede overskuddet på betalingsbalancen på 12,7 mia. kr., og ser man på hele det seneste år, er overskuddet oppe på astronomiske 174 mia. kr.



Det svarer til 9 pct. af bnp - og det er faktisk 50 pct højere, end EU vil acceptere.



"Markant større end EU tillader"



"Betalingsbalanceoverskuddet er markant større end det, som EU tillader. EU har således en grænse på 6 pct. i tilladt overskud - og Danmark ligger næsten på 9 pct.," skriver Nordeas cheføkonom Helge Pedersen i en kommentar.



Selv om eksporten er gået mere eller mindre i stå i år, så er der allligevel et overskud på handelsbalancen, som i august måned alene kunne opgøres til 6 mia. kroner, når der korrigeres for almindelige sæsonudsving og bortses fra handel med skibe, fly og lignende.



Intet gult kort - endnu



EU trækker næppe det gule kort nu og her, men den danske regering kommer under observation.



"Vi får næppe en henstilling af den årsag, men regeringen skal forklare årsagen til det for store overskud og principielt indrette den økonomiske politik efter at nedbringe overskuddet," skriver Helge Pedersen.



Problemet er, at danske virksomheder og borgere putter pengene i sparegrisen fremfor investeringer, der kunne trække importen med op.



Alt for stor opsparing



"Overskuddet dækker over, at der er en alt for stor opsparing herhjemme i forhold til investeringsniveauet, men det er ingen let sag at øge investeringsniveauet, givet at renten allerede er helt i bund. Samtidig er det heller ikke let blot at få sat forbruget i vejret. Det er jo prøvet gennem skattepolitikken over de seneste år," skriver Helge Pedersen.



Han understreger, at det selvfølgelig er bedre at have et stort overskud end underskud på balancerne overfor udlandet.



Måtte gennem hestekure



Danmark havde store underskud frem til starten af 1990’erne, og det krævede voldsomme opstramninger og hestekure at få bremset den gældsskrue.



Stik modsat i dag, hvor udlandsformuen sætter nu rekord med 1111 mia. kr.



"Det giver både et stort løbende afkast fra de udenlandske investeringer ned i danskernes lommer og en kæmpe frihedsgrad for Christiansborg, når den økonomiske politik skal tilrettelægges både på kort og lang sigt," siger Helge Pedersen.







